**STAND-UP COMEDY SHOW PO DRUGI PUT U KRITERIONU**

**Sarajevo, 15. i 16. februar 2013. godine** – Nakon prošlogodišnjeg uspjeha organiziranja prve turneje stand-up komedije u BiH u septembru protekle godine, art kino Kriterion nastavlja sa programom i u 2013. godini, te ponovo garantuje veliku dozu zabave i smijeha do suza.

U dvije noći održavanja, nastupit će po 3 komičara, a cijeli show vodit će već svima poznati komičar PEĐA BAJOVIĆ.

PEĐA BAJOVIĆ:

Odasvud. On nije, otkad zna za sebe, htio biti komičar. Htio je biti pilot. Ne zbog letenja, nego zbog cura. Ćorav i smotan za ovo prvo, u cilju ostvarenja cilja – odlučio se za ovo drugo. To ga je na kraju dovelo do toga da postane jedan od pokretača scene stand up komedije u Hrvatskoj te je aktivno angažiran u razvoju regionalne mreže ‘komičara s nogu’. Pomalo i duhovit.

Komičari dolaze iz ex jugoslovenskih zemalja, a u pitanju su:

1. DAN (15.02.)

SRĐAN DINČIĆ:

Iz Sremske Mitrovice. Kada se rodio imao je 3,5 kg, sad ima oko 90 kg. Dakle, vrlo napredna beba. Smisao za humor nasledio od babe, a ko ga je video kako igra fudbal posvedočiće da je i tu malo povukao na babu. Kada je razmišljao čime bi mogao u životu da se bavi savetovali su mu da samo posluša svoje srce. Tako je počeo da “lupeta”. Ne voli narcisoidne ljude jer te budale misle da su lepši i pametniji od njega. Dobro podnosi poraze, ne podnosi pobednike. Obožava da se igra rečima a katkad i glavom.

TOMISLAV KOZAČINSKI-KOZA:

Iz Velike Gorice, pokraj koje je Zagreb. Koza, kako ga zovu prijatelji, je do danas razvio svoj stil koji će mnogi nerijetko nazvati "šok" humorom, dok će on reći da "samo govori istinu" i ono što svi već odavno znaju. Kaže da se od ružnih stvari koje su oko nas ne treba skrivati - već im se smijati u lice, bez obzira na sve i pobijediti ih smijehom. Dugi niz godina uspješno pretvara vino u vodu i žene u samohrane majke. Svaka sličnost sa Antikristom je slučajna.

ADI FEJZIĆ:

Iz Mostara. Sav bijes zbog tuge u visokom školstvu, gdje inače radi, iskaljuje na nevinoj publici, tako da kritikuje sebe, pa onda i ostale. Voli duge šetnje od kuće do posla, a još više od posla do kuće. Nadasve ozbiljan gospodin. Sve shvaća ozbiljno i nije mu do smijeha. Osim tuđeg. Ideja vodilja mu je da pokaže ljudima da živa riječ kritike ne smije umrijeti.

2. DAN (16.02.)

ALEKSANDAR PERIŠIĆ:

Iz Kraljeva. Bez smisla za bilo šta drugo osim za humor. Jedan od najboljih večitih studenata Pravnog fakulteta. Od roditelja intelektualaca, iako će vam oni sada reći da su ga našli na putu. Po nacionalnosti – tolerantan. Pošto je izbačen i iz devete stranke, postao je apolitičan. Po seksualnom opredeljenju – sumnjiv. Otvorena usta svakog onog koji ga sluša, prečesta su pojava na njegovim nastupima.

ZVONKO KOZIĆ:

Iz Zagreba. Inspiraciju crpi iz nepristojnih susjeda, vozača i suvozača, reklama, filmova i ostalih stvari koje vole mladi i stari koji nose oker čarape na japanke. Bavi se fenomenima kojima se nitko drugi ne bavi, ali još uvijek nije shvatio što je galanterija, a što pozamanterija. Mišljenja je da komičari liječe publiku isto kao što publika liječi komičare, dakle proces ide u oba smjera. Voli šalu na svoj račun osim ako se ne radi o računu u banci, tu je mrtav ozbiljan.

FILIP ANDRONIK:

Iz Sarajeva. Za sebe voli reći da se bavi najneprofitabilnijim poslom u državi, odmah iza prosvjetnih radnika - crtanjem stripova. Neke od svojih ideja za stripove odlučio je ispričati publici uživo i tako je krenula njegova karijera stand-up komičara. Bavi se i političkim aktivizmom zalažući se za zakon po kojem vrijeme provedeno u kafani treba da uđe u radni staž. Voli sve što vole mladi sem novog Deda Mraza (onog sa crnom bradom, što nosi karirane košulje i kratke hlače) zato što on ne djeli slatkiše djeci jer tvrdi da su sa svinjetinom.

Turneja će se održavati 15. i 16. februara sa početkom u 21:00h. Karte se mogu kupiti ili rezervisati već od 28. januara, po cijeni od 10 KM u pretprodaji i 12 KM na dan nastupa. Preuzimanje rezervacija je najkasnije 5 dana prije početka turneje, a broj karata je ograničen.

**Za više informacija Vas molim da me kontaktirate.**

Selma Mujagić

061 413 932